b'\n_START_ARTICLE_\nShenandoah-kampagnen\n_START_SECTION_\nBaggrund\n_START_PARAGRAPH_\nI begyndelsen af 1864 blev Ulysses S. Grant forfremmet til generall\xc3\xb8jtnant og fik kommandoen over alle Unionens h\xc3\xa6re. Han valgte at opsl\xc3\xa5 sit hovedkvarter sammen med Army of the Potomac, selv om generalmajor George G. Meade fortsatte som denne h\xc3\xa6rs kommand\xc3\xb8r. Grant overlod kommandoen over de vestlige h\xc3\xa6re til generalmajor William Tecumseh Sherman. Grant forstod begrebet total krig og troede sammen med Sherman og pr\xc3\xa6sident Abraham Lincoln p\xc3\xa5, at krigen kun kunne bringes til en afslutning, ved at den konf\xc3\xb8dererede h\xc3\xa6r og dens \xc3\xb8konomiske basis i Sydstaterne blev totalt besejret. Derfor ville det blive n\xc3\xb8dvendigt at anvende den br\xc3\xa6ndte jords taktik i visse betydningsfulde omr\xc3\xa5der. Grant opstillede en samlet strategi, som bet\xc3\xb8d, at Konf\xc3\xb8derationen skulle angribes p\xc3\xa5 en lang r\xc3\xa6kke punkter p\xc3\xa5 samme tid: Grant, Meade og generalmajor Benjamin F. Butler skulle angribe Robert E. Lees Army of Northern Virginia i n\xc3\xa6rheden af Richmond. Generalmajor Franz Sigel skulle invadere Shenandoah Dalen og \xc3\xb8del\xc3\xa6gge Lees forsyningslinier. Sherman skulle invadere Georgia og erobre Atlanta. Endelig skulle generalmajor Nathaniel P. Banks erobre Mobile i Alabama.'